Oklou

**Մարիլու Վանինա Մայնյել** (, ), ավելի հայտնի է **Oklou** բեմական անունով, ֆրանսիացի երգչուհի՝ Պուատիե քաղաքից։ Նրա առաջին միքսթեյփը՝ *Galore*, թողարկվել է 2020 թվականին, որին հաջորդել է նրա դեբյուտային ալբոմը՝ Choke Enough (2025)։

## Վաղ կյանք
Մարիլու Մայնյելը ծնվել է 1993 թվականի ապրիլի 23-ին, Պուատիե քաղաքում, Ֆրանսիա։ Նա մեծացել է Ֆրանսիայի արևմտյան գյուղական շրջանում՝ իր ծնողների և մեծ եղբոր հետ։

Մանկության տարիներին նա ստացել է դասական երաժշտական կրթություն՝ սովորելով դաշնամուր և թավջութակ կոնսերվատորիայում, ինչպես նաև երգել է երգչախմբերում։ Նրա եղբայրը տեղական գրադարանից տուն էր բերում CD-ներ, որոնց միջոցով նա ծանոթացավ այնպիսի արտիստների հետ, ինչպիսիք են Dälek-ը։ Առաջին ալբոմը, որը նա գնել է, եղել է Gorillaz խմբինը։

## Կարիերա
### 2014–2019 թվականներ․ Սկզբնական շրջան
Մայնյելը սկսել է ձայնագրել և երաժշտություն հրապարակել առցանց 2013 թվականին։ 2014 թվականի հունիսին նա ինքնուրույն թողարկել է իր առաջին մինի ալբոմը՝ Avril, Loumar բեմական անունով։

2015 թվականին նա տեղափոխվեց Փարիզ, որտեղ ինքնուրույն թողարկեց իր առաջին Oklou մինի ալբոմը՝ First Tape, որը ներկայացվեց նաև սահմանափակ քանակով կասետների ձևաչափով։ 2015 թվականի վերջում նա, DJ Ouai-ի, Miley Serious-ի և Carin Kelly-ի հետ միասին, հիմնել է կանանց DJ կոլեկտիվ TGAF-ը (These Girls Are on Fiyah)։ Նրանք ունեցել են շաբաթական ռադիոհաղորդումներ ֆրանսիական PIIAF կայանում և կենդանի ելույթներ Փարիզ քաղաքում։ Խումբը արագ ճանաչում է ձեռք բերել և հաճախ հայտնվել առցանց հրապարակումներում։ TGAF-ը դադարեց գործել 2018 թվականի հուլիսին։ 2016 թվականին նա մասնակցել է Red Bull Music Academy-ի ռեզիդենտուրային Մոնրեալ քաղաքում, որտեղ ծանոթացել է կանադացի երաժիշտ և իր մտերիմ համագործակից Casey Manierka-Quaile-ի հետ։

2017 թվականին Մայնյելը նկարահանվել է After School Knife Fight կարճամետրաժ ֆիլմում, որը ցուցադրվել է փառատոներում 2017–2018 թվականներին։ 2017 թվականի դեկտեմբերին նա Casey MQ-ի հետ թողարկել է համատեղ մինի ալբոմ՝ For the Beasts։ 2018 թվականի սկզբին նա միացել է NUXXE լեյբլին և կոլեկտիվին՝ համագործակցելով դրա հիմնադիրների՝ Sega Bodega-ի, Շայգըրլի և Coucou Chloe-ի հետ։ Նույն տարվա մարտին նա թողարկել է իր երրորդ մինի ալբոմը՝ The Rite of May։ Մինի ալբոմում ընդգրկված են համագործակցություններ նաև Rodaidh McDonald-ի, Krampf-ի և Bok Bok-ի հետ։ Ավելի ուշ 2018-ին նա Krampf-ի հետ ստեղծել է Zone W/O People տեսախաղը՝ որպես Red Bull Music Academy France միջոցառման մաս։ Նա նաև ստեղծել է խաղի սաունդթրեքը։ Նույն տարում նա մասնակցել է ամերիկացի ռեփեր Chynna-ի «Xternal Locus» երգին։

2019 թվականին Մայնյելը ելույթ է ունեցել տարբեր փառատոներում, այդ թվում՝ Loom Festival և Pitchfork Paris Music Festival։ Հոկտեմբերին նա թողարկել է «Forever» սինգլը TaP Records-ի միջոցով՝ համատեղ արտադրությամբ Sega Bodega-ի հետ։

### 2020–2023 թվականներ․ Galore և համագործակցություններ
2020 թվականի հունվարին Մայնյելը թողարկել է «Toyota» համատեղ սինգլը ֆրանսիացի երաժիշտ Ֆլավյեն Բերգերիի հետ։ Հետագայում նա թողարկել է նաև «entertnmnt» (համատեղ արտադրություն Mura Masa-ի հետ) և «SGSY» սինգլները։ Սինգլները թողարկվել են TaP Records և True Panther Sounds լեյբլների միջոցով։

2020 թվականի սեպտեմբերի 24-ին թողարկվել է նրա դեբյուտային միքսթեյփը՝ Galore, որը ստեղծվել է հիմնականում Casey MQ-ի հետ համագործակցությամբ։ Այն ներառում է նաև համագործակցություններ Շայգըրլի, A. G. Cook-ի, EASYFUN-ի և GRADES-ի հետ։ Միքսթեյփը ընդգրկվել է մի շարք տարվա լավագույնների ցուցակներում։ Նույն թվականին նա թողարկել է ռեմիքսներ Քերոլայն Պոլաչեկի «Door» և Դուա Լիպայի «Fever» երգերի համար։

2021 թվականին նա ստեղծել է ռեմիքսներ Pomme-ի և Bladee-ի համար։ Նա նաև մասնակցել է A. G. Cook-ի նախագծերին և շրջագայել ԱՄՆ-ում՝ որպես Քերոլայն Պոլաչեկի աջակցող արտիստ։

2022 թվականին նա մասնակցել է Flume-ի Palaces ալբոմին («Highest Building» երգով) և մասնակցել նրա շրջագայությանը ԱՄՆ-ում։

### 2024–ներկա․ Choke Enough
2024 թվականին Մեյնիելը սկսեց խոսել հնարավոր նոր նախագծի մասին, ապա սեպտեմբերին թողարկեց առաջին սինգլը՝ «Family and Friends», որը ուղեկցվում էր Գիլ Ղարբիի ռեժիսորությամբ տեսահոլովակով։ Այս երգում հնչում էին նաև Casey MQ-ի, Cecile Believe-ի և Zsela-ի լրացուցիչ վոկալները։ Մեկ ամիս անց՝ 2024 թվականի հոկտեմբերին, թողարկվեց երկակի A-side սինգլ՝ «Obvious» և «Harvest Sky» երգերով, որոնցից երկրորդում մասնակցում էր ամերիկացի հիպերփոփ արտիստ Underscores-ը։ Դրան հաջորդեց ևս մեկ ամիս անց չորրորդ պրոմո թրեքը՝ «Choke Enough», որի հետ միասին հայտարարվեց նույնանուն ալբոմը, որը հետագայում թողարկվեց 2025 թվականի փետրվարի 7-ին՝ ֆրանսիական Because Music լեյբլով։ Ալբոմի առաջխաղացման համար թողարկվեցին նաև «Take Me by the Hand» (Bladee-ի մասնակցությամբ) և «Blade Bird» սինգլները։

Ալբոմը հայտնվեց մի շարք երկրների հիթ-շքերթներում, այդ թվում՝ Ֆրանսիայում, Բելգիայում և Միացյալ Թագավորությունում։ Այն նաև արժանացավ դրական քննադատական արձագանքների․ Pitchfork-ը գրել է, որ «ֆրանսիական էլեկտրոնային փոփի սիրելին ներկայացնում է Y2K էսթետիկայից ոգեշնչված, բարոկկո բազմաձայնության և նուրբ, մռայլ մթնոլորտի միաձուլում»։ Paste Magazine-ը բարձր է գնահատել Մեյնիելի ստեղծագործությունը՝ ընդգծելով նրա կողմից դաշտային ձայնագրությունների կիրառումը և նոստալգիայի վրա հիմնված երաժշտական մտածողությունը։

2025 թվականի մայիսին հայտարարվեց, որ նա կմասնակցի Լորդի առաջիկա Ultrasound համաշխարհային շրջագայությանը որպես աջակցող արտիստ։

2025 թվականի հուլիսին Մեյնիելը թողարկեց ալբոմի ընտրված թրեքների ռեմիքսները, որոնց հեղինակներն էին Jamesjamesjames-ը, Malibu-ն, Nick Léon Broward-ը և Aaron Hibell-ը։

2025 թվականի հոկտեմբերին նա թողարկեց «Viscus» երգը բրիտանացի ավանգարդ-փոփ երաժիշտ FKA twigs-ի հետ։ Դրան հաջորդեց Choke Enough ալբոմի դելյուքս տարբերակի հայտարարությունը՝ C*hoke Enough: Expansion Pack վերնագրով*։ Այս տարբերակը, որը թողարկվեց 2025 թվականի հոկտեմբերի 30-ին, ներառում էր չորս նոր երգ, այդ թվում՝ «Viscus»-ը։ Նույն ամսում նաև հայտարարվեց X հարթակում, որ Մեյնիելը մասնակցում է բրիտանացի փոփ երգչուհի և երգահան PinkPantheress-ի «Girl Like Me» երգի ռեմիքսին, որը ներառված է Fancy Some More ռեմիքս ալբոմում։

## Անձնական կյանք
2025 թվականի փետրվարին Stereogum-ին տված հարցազրույցում Մայնյելը հայտնել է, որ հղի է։ 2025 թվականի հունիսին նա հայտարարել է իր երեխայի ծննդյան մասին։

## Ծանոթագրություններ

## Արտաքին հղումներ
* 

Կատեգորիա:Ֆրանսիացի երգչուհիներ
Կատեգորիա:Ֆրանսիացի երաժիշտներ